- GUYAŊINYAMIRRIYAMA YUKURRA ROMDHU
- <
- 9
- >

9
Godthu bini baḏuwaḏuyunna muka yulŋunydja nhanŋuway yolŋu'‐yulŋunha
9:1—10:11 (God would have destroyed his disobedient people)
1 “Mäkiri'‐witjurra nhuma yolŋu'‐yulŋu *IsraelYitjuralpuyŋu. Galki nhuma yurru dhuwala buḏapthunna yulŋunydja mayaŋ'kuna, bala gulŋiyirrina yana ŋunhiwalayinydja wäŋalili ŋunhi walala yukurra ŋayathama ŋarambiya'yu walalaŋgalay ŋunhi wäŋa. 2 Ŋunhayinydja yolŋu'‐yulŋu mirithirrina wal'ŋu ḏälmirrina nhumalaŋgalanydja, yakana nhuma yurru djuḻkmarama walalanha wo buma nhuma yurru baḏuwaḏuyun walalanha nhokalaynydja nhe ŋuriŋi ganydjarryu. 3 Yurru Garraynydja ŋayipinydja yurru marrtji yukurra ŋurruŋu bala nhumalaŋgalanydja, bitjan yurru bitjan gurtha ŋuli nhära marrtji, biyapul gal'ŋu bathala, bitjandhina ŋayi yurru marrtji ŋayipina baḏuwaḏuyun walalanha, ŋunhi nhuma yurru marrtji galkithirrinydja. Bala nhuma yurru ŋupanna walalanha, gukumana ŋuliŋuruyinydja wäŋaŋuru, waḏutjana yana nhuma yurru baḏuwaḏuyundja walalanha, bitjanna yana liŋgu ŋunhi ŋayi Garrayyu dhawu'mirriyaŋala.
4 “Ga dhäŋuru ŋuliŋuru ŋunhi ŋayi Garrayyu gukuŋala walalanha marrtjina nhumalaŋgu, yaka walala ŋuriŋiyi märr‐winya'yurranydja ŋurr'yurranydja yanapi nhuma ŋamakurru'mirri. Yaka waŋiya biyakanydja, ‘Garrayyu dhuwalanydja wäŋanha wekaŋala ŋanapurruŋgu, liŋgu ŋanapurru ŋamakurru'mirri yolŋu walala.’ Yaka biyakayinydja waŋiya, liŋgu nhumapinydja yaka yana ŋamakurru'. Ŋunha wiripu‐guḻkuny'tja ŋunhi miṯtji yätjmirrinydja gal'ŋu, ga ŋurukuyina märrwu ŋayi yurru Garrayyu baḏuwaḏuyundja walalanha. 5 Nhumapinydja yakayi yana ŋamakurru', yaka nhuma ŋuli djäma dhunupa ŋunhi, yurru balakurru nhumalaŋgalanydja ŋayipi yurru Garrayyunydja walalanha baḏuwaḏuyunna warrpam'nha, bala wekamana yana ŋayi yurru wäŋanydja nhumalaŋgu, liŋgu ŋayi dhawu'mirriyaŋala nhumalaŋgalaŋuwala märi'muwala walalaŋgala ŋäthili, †AbrahamYipurayimgala ga ‡IsaacYitjakkala ga §JacobDjaykupkala. 6 Yaka ŋayi waŋana bitjarranydja, ‘Ŋarra yurru wekamana ŋunhayinydja wäŋa nhumalaŋguna, liŋgu nhuma dhuwurr‐ŋamakurru'mirri.’ Yaka ŋayi bitjarranydja waŋana, liŋgu nhumanydja dhuwala ŋayaŋu‐dhumukmirrina walala, yakana dhuwurr‐ŋamakurru'; bitjan yana liŋgu nhe ŋuli waŋanydja Godkala yaka'yunna yukurra.
7 “Guyaŋiya ŋunhi ŋäthiliŋu wal'ŋu, ŋunhi nhuma ŋunhala ŋanhdharkŋura wäŋaŋura nhinanha yukurranha ŋuli. Bitjana liŋgu nhuma ŋuli yukurranha yarryunanydja, yaka'yunanydja nhanŋu Garraywu, ŋulinyaramirriyu ŋunhi nhuma gonha'yurruna *EgyptYetjip wäŋa, yana liŋgu ga dhiyaŋu‐wala mukthun yana, bala ŋayi Garraynydja ŋaramurryinana wirrkina nhumalaŋgu. 8 Garrayyu bini ŋayipinydja nhumalanha baḏuwaḏuyuna muka warrpam' ŋunhala ŋunhi bukuŋura †SinaiDjäniyanydja. 9-11 Yo, ŋarrapina ŋunhi marrtjinanydja ŋunhawalayi bukulilinydja, ga ŋunhalayi bukuŋuranydja ŋayi ŋarrakala wekaŋalana ŋunhiyi romdja, ḻakaraŋala bitjarra ŋunhi nhaltjan yurru nhanŋu yolŋu walala nhina yukurra dhuwurr‐ŋamathirri, bala ŋayi wukirrinydja ŋunhi romdja märrma'lilina guṉḏalilinydja bilkpilklili maṉḏaŋulili. 12 Dhärrana ŋarra yukurrana mukthurruna ŋunhalayi Godkala gumurrŋura, märraŋala marrtjina ŋunhiyi rom malanha, bala ŋayi Garraynydja waŋana ŋarrakala bitjarrana, ‘Gatjuy waḏutjana yana yarrupthurranydja‐wala, liŋgu nhokala ŋuriŋi yolŋu'‐yulŋuyunydja dhuwurr‐yätjkuŋalana, ŋuriŋinydja walalay ŋunhi nhe walalanha gäŋala beŋuru Yetjipŋuru. Ŋunhiliyi ŋoyŋuranydja gal'ŋu bukuŋura walala djäma yukurra yätj warray mirithirri warray nhä malanha. Waḏutja yana walala bilyurruna ŋarrakalaŋuŋurunydja ŋuliŋurunydja romŋuru, bala djäma wiripuna waŋarrnha walalaŋguwaynydja.’ 13-14 Bitjarrana ŋayi Godthu ḻakaraŋalanydja ŋarrakala, ‘Ŋunhanydja yolŋu walala ŋayaŋu‐ḏälmirrina, bala ŋarra yurru baḏuwaḏuyunna walalanha, buwayakkumana ŋarra yurru warrpam'thunna. Ga ŋuliŋuru nhokuŋuna yurru ‡9:13-14 MosesMawtjitj ŋunhi mala‐wunharanydja marrtji miṯtji‐guḻku'yirrinydja, ga walalanydja yurru nhokuŋu mala‐wunharanydja ŋunhi ŋarrakuwaynha yolŋu walala.’ Ga bitjarra ŋayi God waŋananydja ḻakaraŋalanydja ŋarrakala.
15 “Yo, yarrupthurrunanydja ŋarra marrtjina ŋunhi beŋuru lili bukuŋurunydja bala ŋoylilinydja, bala ŋarra maḻŋ'maraŋalanydja ŋunhi yuwalkthi. 16 Nhumanydja ŋunhi liŋguna bakmaraŋalana ŋunhiyi romdja Godku, bitjarra nhuma ŋäthilimirriyaŋala yana djämanydja wäyinnha ŋunhi rumbal, bala nhuma yukurrana buku‐ŋal'yurrunana ŋurikiyi wäyingunydja. 17 Bala ŋarranydja ŋunhi guṉḏanhanydja maṉḏanha ŋurrkaŋalana, rommirrinydja ŋunhi guṉḏa munatha'lilina, bala bakmaraŋalana. 18 Bala ŋarra yukurrana ŋorrananydja, bukunydja ŋarra ŋunha munatha'ŋurana, bukumirriyaŋalana bitjarrana weyinmaraŋalana bala Garraywala; 40‐ḏaykun ga 40‐munha ŋarra yukurrana bukumirriyaŋalanydja ŋoy‐ŋathamiriw ga ŋoy‐gapumiriw, ŋäŋ'thurruna ŋarra yukurrana bäy‐ḻakaranharawu nhumalaŋgu. 19 Ŋayinydja ŋunhi Godtja mirithina yana ŋayi maḏakarritjthinanydja nhumalaŋgu, liŋgu mirithinana yana nhuma Godnha yätjkuŋalanydja; ŋayi bini nhumalanha ŋunhi baḏuwaḏuyuna muka yulŋunydja, yurru ŋayi mäkiri'‐witjurrunanydja ŋarrakuway bukumirriyanharawuywunydja, bala walŋakuŋalana nhumalanha. 20 Ga bitjanayi bini ŋayi ŋunhi Garrayyu baḏuwaḏuyuna §AaronYärunnhanydja, bala ŋarranydja bitjarrayi liŋgu bukumirriyaŋala nhanŋunydja. 21 Bala ŋarra märraŋalana ŋunhiyinydja waŋarrnha be goŋbuynydja nhumalaŋguŋu djämawuy, bala ŋarra ḏaw'yurrunana bakmaraŋalana, buḻwaŋ'‐buḻwaŋmaraŋalana muṉguykuŋalana, bala djalkthurruna ŋunha ŋarkula'lilina.
22-24 “Dhäŋuru ŋuliŋuruyinydja biyapul ŋayi God maḏakarritjthina nhumalaŋgu; ŋayi ḏukṯuk nhumalaŋgu Garray nhuma yurru gulŋiyirrina yana‐wala marrtjina ŋunhimalayi wäŋalili, yurru nhumanydja ŋuyulkthina warray, yaka warray nhuma marrtjina ga gulŋiyina, yaka nhuma yana märr‐yuwalkthina ŋanya Garraynha, ga yaka nhuma dharaŋara ŋäkula ŋanya rirrakay. Bitjarra liŋgu nhuma yukurrana ŋuyulkthinanydja wal'ŋu Garraywunydja, yaka nhuma ŋula djäma nhaltjarra ŋayi nhumalanha waŋana yukurrana. 25 Ŋayinydja bini ŋunhi Garrayyunydja nhumalanha baḏuwaḏuyunana, ga biyapul ŋarranydja ŋorrana maḻway'thinayi, bala bukumirriyaŋala yukurrana Godnha weyinŋumirrina yanana. 26-27 Ŋarra bukumirriyaŋalanydja bitjarra, ‘Garray, nhepi muka dhuwala buŋgawanydja ŋurruŋunydja, yaka baḏuwaḏuyurra dhuwalayi yolŋu'‐yulŋunhanydja, liŋgu walalanydja dhuwala nhuŋuway dhulŋuŋu. Nhepi ŋunhi walalanha dhawaṯmaraŋalanydja nhokalay nhe ganydjarryu beŋuruyinydja Yetjipŋurunydja. Yuwalk dhuwalayi yolŋunydja walala mäkiri'‐witjunamiriw ga yätjmirri gal'ŋu yana, yurru yaka walalaŋgu nhäŋa ŋunhayi yätjtja, yana walalaŋgu guyaŋiyana ŋunhi märi'munhana walalanha Yipurayimnhana, Yitjaknhana ga Djaykupnhana, ŋunhi walala yuwalkkuŋala gal'ŋu märr‐ŋal'yurruna nhokala. 28 Ŋunhi nhe yurru Garray baḏuwaḏuyundja dhuwalayi yolŋu'‐yulŋunhanydja, ga walalanydja yurru ŋunhalanydja ŋuriŋi Yetjippuyŋuyunydja yolŋuyu walalay ŋämana, bala waŋa walala yurru bitjan warku'yunna nhuna bitjanna, “Ŋunha walalaŋgu Godtja be yalŋgi warray, ganydjarrmiriw warray. Ŋayi ŋunhi dhawu'mirriyaŋala walalanhanydja, ŋunhi ŋayi yurru wekama walalaŋgu manymak wäŋa, yurru yaka warray, yana ŋayi dhawaṯmaraŋalana walalanha beŋuruyi, ga ŋunhalayinydja, bala ŋayi bumarana walalanha warrpam'thurrunana,” ’ ga bitjanna walala yurru waŋa yukurra ŋunhi yolŋu'‐yulŋunydja. Garray buku‐djulŋi, yaka walalanha baḏuwaḏuyurra ŋunhiyi yolŋu'‐yulŋunha. 29 Ŋunhayinydja gal'ŋu nhuŋuwaynha yana yolŋu walala, liŋgu nhepi muka ŋunhi walalanha walŋakuŋalanydja, dhawaṯmaraŋalanydja beŋuruyi garrpiṉminyaraŋurunydja romŋuru ŋuriŋi nhokalay wal'ŋu ganydjarryu.” Bitjarrayina ŋayi yukurrana ŋunhi Mawtjitj bukumirriyaŋalanydja ŋurikiyi yolŋuwunydja walalaŋgu.

- GUYAŊINYAMIRRIYAMA YUKURRA ROMDHU
- <
- 9
- >

*9:1 Israel

†9:5 Abraham

‡9:5 Isaac

§9:5 Jacob

*9:7 Egypt

†9:8 Sinai

‡9:13-14 9:13-14 Moses

§9:20 Aaron

© 1989, 2017 Bible Society of Australia