- MANIKAYKURRU MÄRR‐YIŊGATHINYARAWUY
- <
- 103
- >

103
Ŋayaŋu‐ŋamathinyara Godku
103:1–22 (The love of God)
1 Ŋarranydja liŋguna djarr'yurruna,
ŋarra yurru wokthun nhanŋu Garraywuna;
Bukmakthu ŋarrakalay ŋayaŋuyu ŋarra yurru wokthunna nhanŋu,
liŋgu yäkunydja ŋayi djeŋarra' warray wal'ŋu, biyapul warray‐wala wiripu‐guḻku'walanydja.
2 Bitjanna liŋguna ŋarra yurru wokthun nhanŋu Garraywu,
ga yakana ŋuli meṉgumanydja nhaltjan ŋayi ŋuli yukurra ŋarranha gäma ḻatju'kuma dhika wal'ŋu.
3 Ŋayi biḏiwiḏitjkuma marrtji bala ŋuli ŋarrakala yätj malanha,
warrpam ḏarrtjalkkuma ŋarranha,
ga ḏukthunmarama ŋayi ŋuli ŋarranha marrtji bala,
baḏarraŋ'kuma birrka'mirriŋuru rerriŋuru,
4 Ŋarranha ŋayi ŋuli walŋakuma rakunydhinyaraŋuru,
ga nhinanydja ŋarra yukurra walŋana yana nhanukalana djäkaŋura.
Ga monyguma ŋarranha ŋayi ŋuli märr‐ŋamathinyarayu,
nhanukalay ŋayi ŋoy‐wuyunaramirriyu ŋuli yukurra ŋarranha gäma ḻatju'kumana.
5 Ŋayi ŋarranha ŋuli maranhu‐wekama ḻatju'mirriyu nhäyu malaŋuyu,
yuṯana yana ŋarra ŋuli yukurra nhina ḏälnha, bitjan ŋuli ḏamala,
bili nhanukala goŋŋura Garraywala.
6 Wiripuŋuyu yolŋuyu ŋarranha mak wakinŋu‐ḻakarama yukurra,
yurru Garraynydja ŋarrakala gali'ŋura;
ŋayi ŋarranhanydja yukurra gäma ŋamathama dhika wal'ŋu.
7 Ŋäthili baman' ŋayi milkuŋala nhanŋuway ŋayi dhukarr ŋurikala ḏarramuwala *MosesMawtjitjkala,
ga bukmakthu yolŋu'‐yulŋuyu bäpurru'yu †IsraelYitjuralpuyŋuyunydja nhäŋala Garraywu ḻatjuny'tja djäma nhanukala Mawtjitjkala.
8 Garraynydja dhuwala mel‐wuyunaramirrina,
bitjanna liŋguna ŋayi yukurra ŋayaŋu‐ŋamathirrinydja ŋilimurruŋgu.
Yakana ŋayi ŋuli dhika waḏutja ŋaramurryirri;
djäkana ŋuli ŋamathamana, gel'yunna gäma.
9 Wiripunydja ŋayi ŋilimurrunha ŋuli waŋa raypirri'yun yätjŋuru,
yurru yaka gupaḏalnydja ŋayi ŋuli ŋilimurrunha murr'marama,
ga yaka ŋayi ŋuli weyinmaramanydja gäma ŋunhi nhanŋuway ŋayi ŋaramurr.
10 Wiripunydja ŋilimurru ŋuli ŋanya buma ŋayaŋu‐yätjkuma ŋuriŋi ŋilimurruŋgala yätjthu,
yurru Garraynydja ŋuli yaka buku‐ruŋiyirri ŋilimurruŋgu, buma ŋitjalanhanydja.
11 Godkunydja märr‐ŋamathinyara dhiŋgina, bena‐wala birr';
wirrki ŋayi yukurra märryu‐ḏapmarama märr‐ŋamathinyarayu ŋunhinhanydja walalanha ŋunhi walala dhäruk‐märranharamirri nhanŋu;
12 Liŋguna ŋayi yarrkyarrkmaraŋala ŋilimurruŋgu yätjtja dhuwurr,
barrkulilina wuyupmaraŋalana, bena‐wala birr' ŋilimurruŋgala.
13 Yo, Garraynydja yukurra wuyun ŋilimurruŋgu,
bitjandhi bitjan ŋuli yolŋu mäḻu'mirriŋu wuyun nhanukalayŋuwu gäthu'mirriŋuwu.
14 Bili ŋayi marŋgi ŋilimurruŋgu, ŋunhi ŋilimurrunydja dhuwala munatha',
munatha' muka ŋayi yolŋukuŋala djämanydja.
15 Yolŋunydja dhuwala yaka yurru weyin yukurra nhina dhiyala munatha'ŋura,
gurriri'ŋu yana nhanŋu walŋanydja, balanyara bitjan mulmu.
Mulmu ŋuli ŋuthan ḻatju'thirri,
16 bala ŋuli watayunydja bo'yun, buṯthunmaramana,
ḏaŋgalkmaramana ŋuli winya'yunmaramana;
Yakana biyapulnydja yurru nhäma ŋunhiyi ŋula yolthu.
17 Yurru Garraywunydja märr‐ŋamathinyara yakana ŋuli winya'yun;
Bitjanna liŋguna Garraynydja yukurra ŋayaŋu‐ŋamathirri ŋurikinydja walalaŋgu yolŋu'‐yulŋuwu,
ŋunhi walala borrk‐barrarirri yukurra nhanŋu;
Walalaŋgu ŋayi yukurra ŋayaŋu‐ŋamathirrinydja, ga yumurrku'wu walalaŋgalaŋuwu,
ga walalaŋgalaŋuwu yumurrku'walaŋuwu yumurrku'wu.
18 Bitjanna liŋguna ŋayi yukurra yurru guyaŋirrinydja ŋunhiyi walalanha,
ŋunhi walala yukurra ḏälkuma rom nhanŋu,
ŋunhi walala yukurra dhärukku malthun nhanŋuway.
19 Garraynydja yukurra nhina ŋunha djiwarr'ŋurana,
djiwarrny'tja ŋunha nhanŋuwayŋga wäŋa;
Ŋayiŋga ŋunha ŋurruŋunydja buŋgawanydja,
nhanukalaynha goŋŋura ŋorra yukurra nhä malanha bukmak.
20 Wokthurra Garraywuna, nhuma djiwarr'wuynydja yolŋu'‐yulŋu,
ŋunhi nhuma dhäruk‐märranhamirri nhanŋu.
21 Wokthurra Garraywuna, nhuma djämamirrinydja walala nhanŋu,
ŋunhi nhuma djäma yukurra nhanukalay djälkurru.
22 Wokthurra Garraywuna, nhumanydja walala birrka'mirriŋura wäŋaŋura,
bukmak nhä malanha ŋunhi ŋayi bokmara nhumalanha.
Wokthurrana walala,
ga bitjandhiyi liŋgu ŋarranydja yukurra wokthundhi nhanŋu Garraywu,
gupaḏalnha‐wala yanana yurru.

- MANIKAYKURRU MÄRR‐YIŊGATHINYARAWUY
- <
- 103
- >

*103:7 Moses

†103:7 Israel

© 1989, 2017 Bible Society of Australia